Komisijos direktyva 2001/28/EB
2001 m. balandžio 20 d.
iš dalies keičianti Tarybos direktyvos 91/414/EEB dėl augalų apsaugos produktų pateikimo į rinką I priedą, kad būtų įrašyta veiklioji medžiagas KBR 2738 (fenheksamidas)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2001/21/EB [2], ypač į jos 6 straipsnio 1 dalį,
kadangi:
(1) Pagal Direktyvos 91/414/EEB (toliau - direktyva) 6 straipsnio 2 dalį Jungtinė Karalystė 1997 m. gegužės 8 d. gavo Bayer plc (pareiškėjo) paraišką įrašyti veikliąją medžiagą KBR 2738 (fenheksamidą) į direktyvos I priedą.
(2) Pagal direktyvos 6 straipsnio 3 dalies nuostatas Komisija savo Sprendime 98/398/EB [3] patvirtino, kad pateikti dokumentai dėl KBR 2738 (fenheksamido) galėtų būti laikomi iš esmės atitinkančiais direktyvos II priedo duomenų ir informacijos reikalavimus, o augalų apsaugos produkto, savo sudėtyje turinčio šios veikliosios medžiagos, atveju - III priedo reikalavimus.
(3) Pagal direktyvos 5 straipsnio 1 dalį veiklioji medžiaga turėtų būti įrašyta į I priedą ne ilgesniam kaip 10 metų laikotarpiui, jei galima tikėtis, kad nei augalų apsaugos produktų, savo sudėtyje turinčių veikliosios medžiagos, naudojimas, nei jų likučiai neturės kenksmingo poveikio žmonių ar gyvūnų sveikatai bei požeminiam vandeniui arba nepriimtinos įtakos aplinkai.
(4) KBR 2738 (fenheksamido) poveikis žmonių sveikatai ir aplinkai pareiškėjo siūlomais naudojimo atvejais yra įvertintas pagal direktyvos 6 straipsnio 2 ir 4 dalies nuostatas. Jungtinė Karalystė, kaip paskirtoji valstybė narė pranešėja, medžiagos įvertinimo ataskaitos projektą Komisijai pateikė 1998 m. spalio 15 d.
(5) Įvertinimo ataskaitą peržiūrėjo valstybės narės ir Komisija Augalų sveikatos nuolatiniame komitete. Ši peržiūra buvo baigta 2000 m. spalio 19 d. pateikiant Komisijos KBR 2738 (fenheksamido) peržiūros ataskaitą. Jei peržiūros ataskaitą reikėtų papildyti naujais duomenimis atsižvelgiant į technikos ir mokslo pažangą, KBR 2738 (fenheksamido) įrašymo į direktyvos I priedą sąlygas taip pat tektų iš dalies pakeisti pagal direktyvą.
(6) Dokumentai ir peržiūros informacija 2000 m. kovo 31 d. buvo pateikta Augalų moksliniam komitetui prašant jo nuomonės. Šis komitetas savo nuomonę pateikė 2000 m. liepos 20 d. posėdžio protokole (SCP/REPT/021 final) [4], kur nurodė, kad komitetas nenori kelti jokių problemų dėl šios veikliosios medžiagos. Komitetas taip pat pažymėjo, kad nacionalinės registracijos būtų susijusios su konkrečiu rizikos valdymu pagal direktyvos VI priedą [5] (Vienodi principai).
(7) Atlikus įvairius patikrinimus paaiškėjo, kad savo sudėtyje minėtos veikliosios medžiagos turintys augalų apsaugos produktai apskritai galėtų atitikti direktyvos 5 straipsnio 1 dalies a ir b punktų bei to straipsnio 3 dalies reikalavimus, ypač tais naudojimo atvejais, kurie buvo patikrinti ir išsamiai aprašyti Komisijos peržiūros ataskaitoje. Dėl to minėtą veikliąją medžiagą tikslinga įrašyti į I priedą siekiant užtikrinti, kad augalų apsaugos produktai, savo sudėtyje turintys minėtos veikliosios medžiagos, visose valstybėse narėse galėtų būti įregistruojami laikantis minėtos direktyvos nuostatų.
(8) Po įrašymo būtinas tinkamas laikotarpis, kad valstybės narės galėtų įgyvendinti direktyvos nuostatas dėl augalų apsaugos produktų, savo sudėtyje turinčių KBR 2738 (fenheksamido), o svarbiausia peržiūrėti esamas laikinas registracijas arba ne vėliau kaip iki šio laikotarpio pabaigos iš naujo įregistruoti pagal direktyvos nuostatas. Augalų apsaugos produktams, savo sudėtyje turintiems KBR 2738 (fenheksamido) ir kitų į I priedą įrašytų veikliųjų medžiagų, taip pat gali būti reikalingas ilgesnis laikotarpis.
(9) Tikslinga numatyti, kad valstybės narės sudarytų galimybę visoms suinteresuotoms šalims susipažinti su parengta peržiūros ataskaita (išskyrus konfidencialią informaciją, kaip apibrėžta direktyvos 14 straipsnyje).
(10) Reikalinga peržiūros ataskaita, kad valstybės narės tinkamai įgyvendintų direktyvos VI priede nustatytų vienodų principų, taikomų duomenims, pateiktiems dėl veikliosios medžiagos įrašymo į direktyvos I priedą, keletą skirsnių.
(11) Šioje direktyvoje numatytos priemonės atitinka Augalų sveikatos nuolatinio komiteto nuomonę, pateiktą 2000 m. spalio 19 d.,
PRIĖMĖ ŠIĄ DIREKTYVĄ:
1 straipsnis
Direktyvos 91/414/EEB I priedo lentelė iš dalies keičiama įrašant KBR 2738 (fenheksamidą), kaip nurodyta šios direktyvos priede.
2 straipsnis
1. Valstybės narės priima įstatymus ir kitus teisės aktus, kurie, įsigalioję nė vėliau kaip iki 2001 m. rugpjūčio 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Tačiau šio straipsnio 1 dalyje nustatytas laikotarpis, iki kada, remiantis Direktyvos 91/414/EEB III priedo reikalavimus atitinkančiais dokumentais, reikia atlikti augalų apsaugos produktų, savo sudėtyje turinčių KBR 2738 (fenheksamido), esamų laikinų registracijų įvertinimą ir priimti sprendimus pagal tos direktyvos VI priede nustatytus vienodus principus, pratęsiamas iki 2002 m. rugpjūčio 1 d.
3. Tačiau augalų apsaugos produktams, savo sudėtyje turintiems KBR 2738 (fenheksamido) kartu su kita veikliąja medžiaga, kuri yra Direktyvos 91/414/EEB I priede, straipsnio 1 dalyje nurodytas laikotarpis pratęsiamas tiek, kad direktyvos, iš dalies pakeičiančios Direktyvos 91/414/EEB I priedą, nuostatomis būtų numatytas ilgesnis laikotarpis į priedą įrašyti kitą medžiagą.
4. Valstybės narės visoms suinteresuotoms šalims sudaro galimybę nuolat susipažinti su peržiūros ataskaita dėl KBR 2738 (fenheksamido) (išskyrus konfidencialią informaciją, kaip apibrėžta direktyvos 14 straipsnyje) arba ją pateikia gavusios konkretų prašymą.
3 straipsnis
Ši direktyva įsigalioja 2001 m. birželio 1 d.
4 straipsnis
Ši direktyva skirta valstybėms narėms.
Priimta Briuselyje, 2001 m. balandžio 20 d.